Implicat într-un accident în urmă cu aproape două săptămâni, în timpul unei sesiuni de teste de la Barcelona, Fernando Alonso a trecut prin momente dificile după impact, având pierderi de memorie. Cotidianul spaniol El Pais a dezvăluit că, imediat după accident, dublul campion mondial nu-și mai amintea ultimii 20 de ani din viață, fiind convins că are 13 ani.

Nu-și mai amintea că a devenit campion mondial și nici trofeele cucerite de Real Madrid

Sursa citată notează că pilotul a fost întrebat în timp ce era internat cine este, cum își câștigă existența și care sunt planurile sale de viitor, iar răspunsul i-a uimit pe medici. „Sunt Fernando, conduc karturi și îmi doresc să devin pilot de Formula 1„. Mai mult, pilotul de 33 de ani nu și-a putut aminti debutul său din Formula 1, din 2001, și nici cele două titluri de campion mondial în F1 cucerite cu Renault sau trofeele europene cucerite de echipa sa favorită, Real Madrid.

Contactați pentru a confirma sau infirma informația, oficialii McLaren au refuzat să comenteze, precizând că doar medicii pot oferi răspunsuri în legătura cu starea medicală a lui Alonso. Totuși, purtătorul de cuvânt al McLaren a precizat că recuperarea pilotului decurge bine și acesta e așteptat să revină în circuit în cel mai scurt timp.

Alonso nu a primit acceptul medicilor să concureze în primul Mare Premiu al sezonului (Australia), după ce a fost internat timp de o săptămână, deși starea acestuia este acum bună. Într-o postare pe Twitter, pilotul a anunțat că înțelegere îngrijorarea medicilor, conștient fiind că un nou impact ar putea avea efecte devastatoare asupra sa.



It will be tough not to be in Australia, but I understand the recommendations. A second impact in less than 21 days „NO” #countdownMalaysia â€” Fernando Alonso (@alo_oficial) March 3, 2015

Fernando Alonso a suferit un accident pe 22 februarie, în ultima zi a sesiunii de teste de la Barcelona, fiind transportat cu elicopterul în stare de conștiență la spital. Alonso a pierdut controlul monopostului McLaren-Honda în virajul al patrulea al Circuit de Catalunya și mașina sa a lovit zidul de protecție de pe marginea pistei. Cotidianul Marca notează că timp de zece minute pilotul ar fi acuzat amețeli și nu a ieșit din monopost. El a fost transportat la centrul medical al circuitului, apoi la spital, cu un elicopter, pentru investigații suplimentare.